Prasība, kas celta 2017. gada 26. augustā – A & O Hotel and Hostel Friedrichshain/Komisija
(lieta T-578/17)
Tiesvedības valoda – vācu
Lietas dalībnieki
Prasītāja: A & O Hotel and Hostel Friedrichshain GmbH (Berlīne, Vācija) (pārstāvji – S. Heise un M. Lindner, Rechtsanwälte)
Atbildētāja: Eiropas Komisija
Prasījumi
Prasītāja lūdz:
atcelt Komisijas 2017. gada 29. maija Lēmumu C(2017) 3220 final par Vācijas piešķirto nenodokļu atbalstu Jugendherberge Berlin Ostkreuz gGmbH (u.c.) SA.43145 (2016/FC) (OV 2017, C 193, 1. lpp.);
piespriest Komisijai atlīdzināt tiesāšanās izdevumus.
Pamati un galvenie argumenti
Prasības pamatošanai prasītāja izvirza vienu pamatu.
Būtisku formas un procesuālo noteikumu, kas paredzēti LESD 108. panta 2. punktā, vienkopus ar Regulas (ES) 2015/1589 1 4. panta 4. punktu un 15. panta 1. punktu, kā arī LESD 296. panta 2. punktā, pārkāpums
Komisija esot pārkāpusi prasītājas procesuālās tiesības, jo tā strīdīgo lēmumu esot pieņēmusi uzreiz pēc sākotnējas izmeklēšanas, lai gan tai esot bijis pienākums uzsākt formālu izmeklēšanas procedūru. Prasītāja turklāt atsaucas uz to, ka Komisijai obligātajā novērtējumā attiecībā uz tās rīcībā esošo informāciju un datiem vajadzēja rasties šaubām par Vācijas prettiesiski Jugendherberge Berlin Ostkreuz gGmbH (u.c.) piešķirtā nenodokļu atbalsta saderību.
Ciktāl Komisija strīdīgajā lēmumā šo šaubas raisošo informāciju un datus nav vērtējusi vai ir vērtējusi nepietiekami vai būtiskākajās daļās vērtējusi nepamatoti, prasītāja apgalvo, ka Komisija nav ievērojusi pienākumu norādīt pamatojumu saskaņā ar LESD 296. panta 2. punktu.
____________
1 Padomes 2015. gada 13. jūlija Regula (ES) Nr. 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai (OV 2015, L 248, 9. lpp.).